Solidariteit maan Eskom om onbillike ontslag terug te trek - Solidariteit WêreldSolidariteit Wêreld
Tuis › Mediaverklarings › Solidariteit maan Eskom om onbillike ontslag terug te trek
Solidariteit maan Eskom om onbillike ontslag terug te trek
Sondag | 27 Oktober | 2019
Solidariteit het op 24 Oktober 2019 ʼn aanmaning aan Eskom oorhandig wat die kragreus maan om Johan Dempers, ʼn projekbestuurder by die Matimba- en Medupi-kragstasie, se onbillike ontslag teen 29 Oktober 2019 terug te trek. Dit volg nadat Dempers op 18 Oktober 2019 sonder enige waarskuwing summier uit Eskom Rotek se diens ontslaan is.
Anton van der Bijl, hoof van Solidariteit se regsdienste, voer aan dat nadat die steenkool-vervoerband op 12 Oktober onklaar geraak het wat tot die onlangse kragonderbrekings gelei het, mnr. Dempers aangesê was om toesig te hou oor die herstelwerk aan die vervoerband. As deel van die noodmaatreëls wat ingestel is terwyl die band herstel moes word, moes 1 500 ton steenkool per uur per trok na die kragstasie aangery word.
Volgens Van der Bijl voer Eskom Rotek aan dat mnr. Dempers versuim het om die 1 500 ton steenkool per uur aan Medupi volgens hul instruksie te lewer en toe nagelaat het om die saak by senior bestuur aan te meld toe hy sien dat die teikens nie gehaal gaan word nie. “Dit is skokkend om die minste te sê. Mnr. Dempers is sonder enige waarskuwing ontslaan vir iets wat nie sy verantwoordelikheid was nie, en dit ten spyte van die feit dat hy sy plig om toesig te hou oor die herstel van die vervoerband doelgerig en uitstekend uitgevoer het,” het Van der Bijl gesê.
“Dit is jammer dat dit ʼn tendens geword het vir wanbestuurde staatsinstellings om hul werknemers as pionne te gebruik om hul eie onbevoegdheid te probeer verdoesel. Ons het hier te make met ʼn geval waar ons lid baie meer gedoen het as wat van hom verwag is, en nou as die sondebok voorgehou word vir die onlangse kragonderbrekings,” het Van der Bijl gesê.
Van der Bijl sê voorts dat indien Eskom Rotek nie mnr. Dempers se ontslag teen Dinsdag, 29 Oktober teruggetrek het nie, Solidariteit genoodsaak sal wees om dringende regstappe te doen. “Ons glo en vertrou dat Eskom Rotek ʼn les in die hof sal leer,” het Van der Bijl afgesluit.